Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2003/C 261/05)

Η δημοσίευση αυτή παρέχει το δικαίωμα υποβολής ενστάσεως κατά την έννοια των άρθρων 7 και 12δ του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμοδίας αρχής ενός κράτους μέλους, ενός κράτους μέλους του ΠΟΕ ή μιας αναγνωρισμένης τρίτης χώρας σύμφωνα με το άρθρο 12 παράγραφος 3, εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το στοιχείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΙΣΗΣ: ΑΡΘΡΟ 5

ΠΟΠ (x) ΠΓΠ ( )

Αριθμός φακέλου που δίδεται από το κράτος μέλος: -

1. Αρμόδια υπηρεσία του κράτους μέλους Ονομασία: Institut national des appellations d'origine

Διεύθυνση: 138, avenue des Champs-Elysées - F-75008 Paris

Τηλ. (33-1) 53 89 80 00

Φαξ (33-1) 42 25 57 97

2. Αιτούσα ομάδα 2.1. Ονομασία: Syndicat de promotion du poiré Domfront [Συνδικάτο προώθησης του απίτη (αχλαδόκρασου) Domfront]

2.2. Διεύθυνση: Mairie - F-61350 Passais-la-Conception

2.3. Σύνθεση: παραγωγός/μεταποιητής (x) άλλοι ( )

3. Τύπος του προϊόντος: Κλάση 1-8 - Άλλα προϊόντα του παραρτήματος II: απίτες

4. Περιγραφή της συγγραφής υποχρεώσεων (περίληψη των όρων του άρθρου 4 παράγραφος 2)

4.1. Ονομασία: "Domfront"

4.2. Περιγραφή Ο απίτης "Domfront" είναι ένα αφρώδες ποτό που έχει υποστεί ζύμωση, το οποίο παράγεται από ειδικές ποικιλίες "αχλαδιών για παρασκευή απίτη". Το ποτό αυτό είναι διάφανο, χρώματος ωχρού κίτρινου έως έντονου κίτρινου. Ο αφρός που παράγει, ο οποίος χαρακτηρίζεται από τη λεπτότητα των φυσαλίδων του, είναι αρμονικός.

Ο απίτης Domfront παρουσιάζει μία μεγάλη αρωματική "παλέτα" η οποία κυριαρχείται από αρώματα φρούτων και ανθέων, τα οποία εμπλουτίζονται με μυρωδιές εξωτικών φρούτων και τσουρεκιού. Οι γεύσεις εξισορροπούν ανάμεσα στην οξύτητα και τη γλυκύτητα που αναδίδουν τα μη ζυμωμένα ζάχαρα.

4.3. Γεωγραφική περιοχή Όλες οι εργασίες σχετικά με την παραγωγή αχλαδιών και την παρασκευή απίτη πραγματοποιούνται στη γεωγραφική περιοχή που εκτείνεται στο έδαφος των εξής δήμων:

Διαμέρισμα Orne: Avrilly, La Baroche-sous-Lucé, Beaulandais, Céaucé, La Chapelle d'Andaine, Domfront, l'Épinay-le-Comte, la Haute Chapelle, Juvigny-sous-Andaine, Lonlay l'Abbaye (εν μέρει), Loré, Lucé, Mantilly, Passais, Perrou, Rouellé, Saint-Bômer-les-Forges (εν μέρει), Saint-Brice, Saint-Denis-de-Villenette, Saint-Fraimbault, Saint-Gilles-des-Marais, Saint-Mars-d'Égrenne, Saint-Roch-sur-Égrenne, Saint-Simeon, Sept Forges, Torchamp

Διαμέρισμα Mayenne: Couesmes-Vaucé, Lassay-les-Châteaux (εν μέρει), Soucé

Διαμέρισμα Manche: Barenton, Buais, Ferrières, Heussé, Husson, Notre-Dame-du-Touchet, Le Teilleul, Saint-Cyr-du-Bailleul, Saint-Jean-du-Corail, Saint-Symphorien-des-Monts, Sainte-Marie-du-Bois, Saint-Georges-de-Rouelley, Villechien.

4.4. Απόδειξη προέλευσης Κάθε παραγωγός των καρπών και κάθε μεταποιητής συμπληρώνουν δήλωση καταλληλότητας που καταχωρείται στις υπηρεσίες του INAO, η οποία επιτρέπει στις εν λόγω υπηρεσίες να γνωρίζουν την ταυτότητα όλων των εμπλεκομένων στις εργασίες αυτές. Βάσει της δήλωσης καταλληλότητας, όλοι οι εμπλεκόμενοι αναλαμβάνουν να τηρήσουν το σύνολο των όρων παραγωγής. Οι παραγωγοί αχλαδιών συνοδεύουν τη δήλωση καταλληλότητάς τους με αίτηση καταχώρισης του οπωρώνα τους. Το σύνολο των δέντρων τα οποία ενδέχεται να παραγάγουν απίτη Domfront ταυτοποιούνται και ελέγχονται κατά τον τρόπο αυτό από τις υπηρεσίες του Εθνικού Ινστιτούτου Ονομασιών Προέλευσης (IΝΑΟ).

Προκειμένου να υπάρξει παρακολούθηση των ποσοτήτων που χρησιμοποιούνται, οι εμπλεκόμενοι υποχρεούνται να υποβάλουν στο INAO δηλώσεις παραγωγής (για τους παραγωγούς καρπών) και δηλώσεις επεξεργασίας (για τους μεταποιητές).

Τα αχλάδια για παραγωγή απίτη δεν μπορούν να τίθενται στην κυκλοφορία παρά μόνον εφόσον συνοδεύονται από έγγραφο το οποίο προσδιορίζει ότι προορίζονται για την παρασκευή απίτη ονομασίας Domfront καθώς επίσης και από τα στοιχεία αναφοράς του οπωρώνα προέλευσης. Οι ποσότητες απίτη που εμφιαλώνονται και προορίζονται να λάβουν την ονομασία Domfront αποτελούν αντικείμενο δήλωσης εμφιάλωσης. Οι μεταποιητές του απίτη Domfront πρέπει επιπλέον να τηρούν μητρώο "κάβας" στο οποίο αναφέρονται ιδίως οι ποσότητες καρπών που χρησιμοποιήθηκαν, ο όγκος του μούστου που παράχθηκε και οι εργασίες που πραγματοποιήθηκαν για την επεξεργασία του απίτη.

Οι απίτες ελεγχόμενης ονομασίας προέλευσης "Domfront" δεν μπορούν να τεθούν σε κυκλοφορία χωρίς πιστοποιητικό έγκρισης που εκδίδεται από το IΝΑΟ. Το πιστοποιητικό αυτό εκδίδεται, για κάθε παρτίδα πιστοποιούμενου απίτη, μετά την αναλυτική και οργανοληπτική εξέταση που πραγματοποιείται μετά το πέρας της δημιουργίας αφρού εντός της φιάλης. Η εξέταση αυτή έχει ως στόχο να εξασφαλίσει ότι οι απίτες ανταποκρίνονται στην ποιότητα και τον τυπικό χαρακτήρα της ονομασίας προέλευσης.

4.5. Μέθοδος παραγωγής Ο απίτης "Domfront" παράγεται αποκλειστικά με ζύμωση νωπού μούστου αχλαδιών που ανήκουν στη βασική ποικιλία Plant de Blanc και στις συμπληρωματικές ποικιλίες που επιλέγονται μεταξύ των τοπικών ποικιλιών, των οποίων η φύτευση έχει πραγματοποιηθεί πριν την 26η Δεκεμβρίου 1999.

Οι αχλαδιές πρέπει να έχουν φυτευθεί στους οπωρώνες που βρίσκονται στην περιοχή παραγωγής οι οποίοι ανταποκρίνονται σε καθορισμένα κριτήρια. Οι αχλαδιές της ποικιλίας Plant de Blanc πρέπει να αντιπροσωπεύουν 10 τουλάχιστον τοις εκατό δέντρα κάθε οπωρώνα που έχει ταυτοποιηθεί μέχρι τη συγκομιδή 2029. Από τη συγκομιδή 2030, η αναλογία ορίζεται σε 20 %.

Οι αχλαδιές διαθέτουν υψηλό στέλεχος με πυκνότητα φύτευσης κατώτερη των 150 αχλαδιών ανά εκτάριο. Ο οπωρώνας φροντίζεται και αποκτά χόρτο σε ολόκληρη την έκτασή του ενώ απαγορεύεται η άρδευσή του. Τα αχλάδια συλλέγονται σε περισσότερες της μιας φάσης εφόσον έχουν ωριμάσει καλά, η μία ποικιλία μετά την άλλη. Η συγκομιδή και η αποθήκευση πραγματοποιούνται με το χέρι ή με τη βοήθεια εργαλείων που δεν καταστρέφουν τους καρπούς και δεν τους ρυπαίνουν. Ο χρόνος αποθήκευσης των αχλαδιών μεταξύ της συγκομιδής και της επεξεργασίας τους δεν υπερβαίνει σε καμία περίπτωση τις 72 ώρες. Η ποικιλία Plant de Blanc αποθηκεύεται χωριστά από τις συμπληρωματικές ποικιλίες.

Η μέση μέγιστη παραγωγή των αχλαδιών δεν υπερβαίνει τα 500 χιλιόγραμμα αχλαδιών ανά δέντρο και τα 300 χιλιόγραμμα για τα δέντρα της ποικιλίας Plant de Blanc. Οποιαδήποτε ενέργεια, η οποία έχει ως αποτέλεσμα την τροποποίηση της φυσικής περιεκτικότητας από απόψεως ζάχαρης των αχλαδιών, των μούστων και του απίτη απαγορεύεται. Απαγορεύεται επίσης η παστερίωση, με προσθήκη ύδατος ή χρωστικών υλών σε όλα τα στάδια της επεξεργασίας.

Τα αχλάδια ξύνονται. Ο πολτός που προκύπτει υφίσταται μία φάση ζύμωσης σε κάδους πριν υποστεί σύνθλιψη. Η σύνθλιψη πρέπει να πραγματοποιείται χωρίς ανάμειξη του πολτού με μέγιστη απόδοση 700 λίτρα ανά τόνο. Ο μούστος παρουσιάζει φυσική ελάχιστη ζαχαρομετρική απόδοση 100 γραμμάρια ανά λίτρο. Τα υλικά εκχύλισης του χυμού είναι σύμφωνα με καθορισμένη συγγραφή υποχρεώσεων. Η ζύμωση του μούστου πραγματοποιείται επί έξι τουλάχιστον εβδομάδες μεταξύ της ημερομηνίας της σύνθλιψης και της ημερομηνίας της εμφιάλωσης.

Κάθε παρτίδα απίτη ή μούστου αχλαδιών που έχουν υποστεί ζύμωση, που είναι έτοιμος για εμφιάλωση προκειμένου να αποκτήσει αφρό, αποτελεί ένα μείγμα οίνων. Σε κάθε μείγμα οίνων, ο χρησιμοποιούμενος όγκος που παράγεται από την ποικιλία Plant de blanc αντιπροσωπεύει το 40 % τουλάχιστον του μείγματος οίνων και ο όγκος που προκύπτει από κάθε μία από τις συμπληρωματικές ποικιλίες αντιπροσωπεύει κατ' ανώτερο όριο το 25 % του μείγματος οίνων.

Η δημιουργία αφρού στον απίτη προκύπτει με ζύμωση εντός της φιάλης μέρους των υπολειμματικών σακχάρων. Απαγορεύεται η προσθήκη αερίου. Η δημιουργία αφρού απαιτεί ελάχιστο χρόνο έξι εβδομάδων. Η περίοδος εμφιάλωσης περατώνεται στις 30 Σεπτεμβρίου του επόμενου έτους μετά τη συγκομιδή.

Ο απίτης που προκύπτει μετά τη δημιουργία αφρού παρουσιάζει τα εξής αναλυτικά χαρακτηριστικά:

- συνολικό αλκοολικό τίτλο κατ' όγκο 5,5%·

- αποκτηθέντα αλκοολικό τίτλο κατ' όγκο ανώτερο από 3%·

- περιεκτικότητα σε ανθρακικό ανυδρίτη μεγαλύτερη από 4 γραμμάρια ανά λίτρο.

4.6. Δεσμός Μέχρι τα τέλη του XIXου αιώνα, οι αχλαδιές της περιοχής Bas Domfrontais, οι οποίες συνδέονταν με οπωρώνες μεταξύ καλλιεργούμενων εκτάσεων, υφίσταντο εκμετάλλευση με στόχο την παραγωγή ποτού που προοριζόταν κυρίως για την κατανάλωση των καλλιεργητών. Κατά τη διάρκεια του XΧού αιώνα, παρά την ανάπτυξη της απόσταξης απίτη που προοριζόταν για απόσταγμα "eau-de-vie", οι καλλιεργητές διατήρησαν και ανέπτυξαν την πρακτική επεξεργασίας του απίτη αντίθετα από άλλες περιοχές της Δυτικής Γαλλίας όπου ο μηλίτης αποτελεί ένα καθημερινό ποτό. Η παράδοση αυτή επέτρεψε στο προϊόν αυτό να γνωρίσει στη συνέχεια περιφερειακή φήμη η οποία έδωσε στο προϊόν "Domfront" το όνομα της ιστορικής πρωτεύουσας της περιοχής Bas Domfrontais. Το Domfrontais είναι η μοναδική γαλλική περιφέρεια στην οποία οι οπωρώνες αχλαδιών για την παρασκευή απίτη φυτεύονται ακόμη και καλλιεργούνται εκτεταμένα.

Ο απίτης Domfront χαρακτηρίζεται από την αλληλεπίδραση διαφόρων παραγόντων: τα εδαφολογικά και κλιματικά χαρακτηριστικά της περιοχής παραγωγής, τα οποία κατηύθυναν την επιλογή και επιτρέπουν την κανονική παραγωγή αχλαδιών για την παρασκευή απίτη κατάλληλων για επεξεργασία ισορροπημένου μούστου, η πρωτοτυπία του διαφοροποιημένου γενετικού υλικού στην περιοχή, και τέλος οι καλλιεργητικές και τεχνολογικές μέθοδοι που αναπτύχθηκαν με στόχο τη βελτιστοποίηση των ιδιοτήτων των καρπών που χρησιμοποιούνται.

Ευρισκόμενη στο σταυροδρόμι της Νορμανδίας, της Βρετάνης και του Maine, η περιοχή Bas Domfrontais ανήκει στη νορμανδική περιοχή, η οποία διαθέτει ωκεάνειο κλίμα, καθώς και στο γεωλογικό πλαίσιο της οροσειράς armoricain. Προστατευμένο από τους γκρεμούς στα βόρεια και ανοιχτό προς τα νότια, το έδαφος αυτό απολάβει μιας ιδεώδους προνομιακής θέσης για την καλλιέργεια αχλαδιών. Η κυριαρχία βαθέων εδαφών τα οποία αναπτύχθηκαν σε αιολικά αλλούβια εδάφη πάνω σε σχιστόλιθους και σε φλέβες δολερίτη και διαθέτουν σημαντικά αποθέματα νερού καθώς και οι τακτικές βροχοπτώσεις καθόλη τη διάρκεια του έτους βοηθούν στην αντιμετώπιση της ευαισθησίας της αχλαδιάς για την παραγωγή απίτη κατά την περίοδο της ξηρασίας. Εξάλλου, οι ήπιες θερμοκρασίες της περιοχής μειώνουν τους κινδύνους παγετών τους οποίους μπορεί να υποστεί η ποικιλία Plant de Blanc η οποία χαρακτηρίζεται από πρώιμη παραγωγή.

Ο τυπικός χαρακτήρας του απίτη Domfront οφείλει πολλά από τα οργανοληπτικά και τεχνολογικά χαρακτηριστικά του στην ποικιλία Plant de Blanc η οποία συναντάται σε ολόκληρη την περιοχή του bas Domfrontais η οποία αποτελεί την οικολογική κοιτίδα του και δεν απαντάται πουθενά αλλού. Η ποικιλία Plant de Blanc και οι άλλες ποικιλίες με τις οποίες συνδέεται, επιλέχθηκαν στην περιοχή αυτή από τους παραγωγούς γιατί ανταποκρίνονταν στις δυσμενείς συνθήκες καθώς και στα χαρακτηριστικά του φυσικού περιβάλλοντος.

Ο μούστος που παράγεται από την ποικιλία Plant de Blanc, βασική ποικιλία της ονομασίας, παρουσιάζει πρωτότυπη γεύση που προκύπτει από μία ισορροπία μεταξύ της οξύτητάς του, της περιεκτικότητάς του ζάχαρη και σε φαινολικά συστατικά. Παρουσιάζει διαφάνεια και καθαρότητα που επιτρέπει την αργή και κανονική ζύμωση η οποία είναι αναγκαία για την απόκτηση των τελικών οργανοληπτικών χαρακτηριστικών του απίτη: ισορροπία, λεπτότητα, χαρακτηριστικό άρωμα κίτρου, ροδάκινου και ζαχαροπλαστικής.

Για τη διατήρηση των χαρακτηριστικών αυτών, οι καλλιεργητές ανέπτυξαν μια ιδιαίτερη τεχνογνωσία όσον αφορά την επιλογή των αγροτεμαχίων ανάλογα με το έδαφος και τις ποικιλίες αχλαδιών, τον τρόπο καλλιέργειας των οπωρώνων, τη συγκομιδή και την επεξεργασία προϊόντος.

4.7. Δομή του ελέγχου Ονομασία: INAO

Διεύθυνση: 138, avenue des Champs-Elysées - F-75008 Paris

Ονομασία: DGCCRF

Διεύθυνση: 59, boulevard V. Auriol - F-75703 Paris Cedex 13

4.8. Σήμανση Στην ετικέτα πρέπει να αναγράφεται:

- η ονομασία "απίτης" μπορεί να προηγείται της ονομασίας·

- η ένδειξη "ελεγχόμενη ονομασία προέλευσης" πρέπει να βρίσκεται αμέσως από κάτω από την ελεγχόμενη ονομασία προέλευσης χωρίς καμία άλλη ένδειξη μεταξύ αυτών·

- η ένδειξη της ελεγχόμενης ονομασίας προέλευσης και η φράση "ελεγχόμενη ονομασία προέλευσης" ή οι λέξεις "ονομασία" και "ελεγχόμενη" παρουσιάζονται με εμφανείς ευανάγνωστους ανεξίτηλους χαρακτήρες οι οποίοι είναι επαρκώς μεγάλοι προκειμένου να μπορούν να διακριθούν καθαρά από το σύνολο των άλλων γραπτών η σχεδιασμένων ενδείξεων·

- η ένδειξη "ελεγχόμενη ονομασία προέλευσης" παρουσιάζεται με χαρακτήρες μεγέθους τουλάχιστον ίσου με το ένα τέταρτο των διαστάσεων των χαρακτήρων που χρησιμοποιούνται για την ένδειξη της ελεγχόμενης ονομασίας προέλευσης.

4.9. Εθνικές απαιτήσεις Διάταγμα σχετικά με την ελεγχόμενη ονομασία προέλευσης "Domfront"

Αριθ. ΕΚ: FR/00276/30.01.03.

Ημερομηνία λήψης του πλήρους φακέλου: 24 Ιουλίου 2003.